Նախագիծ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՕՐԵՆՔԸ

§ՊԵՏԱԿԱՆ ՍԱՀՄԱՆ ՄԱՍԻՆ¦ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

**ՀՈԴՎԱԾ 1**. §Պետական սահմանի մասին¦ Հայաստանի Հանրապետության 2001 թվականի նոյեմբերի 20-ի ՀՕ-265-Ն օրենքի 29-րդ հոդվածի 2-րդ մասից հետո լրացնել 3-րդ մաս՝ հետևյալ բովանդակությամբ.

§Պետական սահմանի օդային տարածքի պաշտպանության ժամանակ հակաօդային պաշտպանության զորքերի կողմից հակաօդային պաշտպանության միջոցների կիրառման կարգը սահմանում է Հայաստանի Հանրապետության կառավարությունը:¦:

**ՀՈԴՎԱԾ 2.** ԵԶՐԱՓԱԿԻՉ ՄԱՍ

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

2. Սույն օրենքի 1-ին հոդվածով սահմանված կարգավորումն ընդունվում է սույն օրենքն ուժի մեջ մտնելուց հետո` 90 օրացուցային օրվա ընթացքում:

**ՏԵՂԵԿԱՆՔ-ՀԻՄՆԱՎՈՐՈՒՄ**

**§Պետական սահմանի մասին¦ Հայաստանի Հանրապետության օրենքում լրացում կատարելու մասին¦ ՀՀ օրենքի նախագծի ընդունման**

**1. Իրավական ակտի ընդունման անհրաժեշտությունը**

Օրենքի նախագծի ընդունումը պայմանավորված է պետական սահմանի օդային տարածքի պաշտպանության շրջանակներում հակաօդային պաշտպանության զորքերի կողմից հակաօդային պաշտպանության միջոցների կիրառման հետ կապված հարաբերությունները կարգավորելու անհրաժեշտությամբ:

**2. Ընթացիկ իրավիճակը և խնդիրները**

§Պետական սահմանի մասին¦ ՀՀ օրենքի (այսուհետ՝ օրենք) 29-րդ հոդվածում սահմանված են պետական սահմանի օդային տարածքի պաշտպանության ապահովման գործընթացում հակաօդային պաշտպանության զորքերի իրավասությունները, ներառյալ՝ ՀՀ անվտանգությանն սպառնալու դեպքում կամ Հայաստանի Հանրապետության նկատմամբ թշնամական որևէ գործողություն կատարելիս օդանավին կամ թռչող այլ սարքին վայրէջքի պարտադրումը, իսկ այդ գործողությունների շարունակման դեպքում՝ օդանավի կամ թռչող այլ սարքի ոչնչացման իրավունքը: Բացի այդ, 2015 թվականի դեկտեմբերի 23-ին կնքված և 2017 թվականի հունվարի 11-ին ուժի մեջ մտած՝ §Հայաստանի Հանրապետության և Ռուսաստանի Դաշնության միջև Հավաքական անվտանգության կովկասյան տարածաշրջանում հակաօդային պաշտպանության միավորված տարածաշրջանային համակարգ ստեղծելու մասին¦ համաձայնագրի 8-րդ հոդվածի և համաձայնագրով հաստատված կանոնակարգի 7-րդ կետի պահանջների համաձայն՝ խաղաղ ժամանակ Կողմերն իրենց իրավունք են վերապահում որոշում կայացնել Հավաքական անվտանգության կովկասյան տարածաշրջանում հակաօդային պաշտպանության միավորված տարածաշրջանային համակարգի կազմի մեջ մտնող իրենց զորքերի (ուժերի) կիրառման մասին, ընդ որում, զենքի կիրառման կարգը սահմանվում է այն Կողմի օրենսդրությամբ, որի օդային տարածքում գտնվում է օբյեկտը, որի նկատմամբ կիրառվում է զենքը: Քանի որ օրենքը սահմանել է պետական սահմանի օդային տարածքի պաշտպանության գործընթացում հակաօդային պաշտպանության զորքերի իրավասությունները, սակայն հստակեցված չէ դրանց շրջանակներում հակաօդային պաշտպանության միջոցների կիրառման կարգը, ինչպես նաև հաշվի առնելով, որ §Պաշտպանության մասին¦ ՀՀ օրենքի 7-րդ հոդվածի 1-ին մասի 3-րդ կետի պահանջների համաձայն զինված ուժերի կիրառման մասին որոշում կայացնելու լիազորությունը վերապահված է Հայաստանի Հանրապետության կառավարությունը, անհրաժեշտություն է ՀՀ կառավարության որոշմամբ սահմանել հակաօդային պաշտպանության միջոցների կիրառման կարգը:

**3. Կարգավորման նպատակը և բնույթը**

Օրենքի նախագծի համաձայն նախատեսվում է պետական սահմանի օդային տարածքի պաշտպանության ժամանակ հակաօդային պաշտպանության զորքերի կողմից հակաօդային պաշտպանության միջոցների կիրառման կարգը սահմանել ՀՀ կառավարության որոշմամբ**:**

**4. Լրացուցիչ ֆինանսական միջոցների անհրաժեշտությունը և պետական** **բյուջեի եկամուտներում ու ծախսերում սպասվելիք փոփոխությունները**

Օրենքի նախագծի ընդունումը 2021 թվականի և հետագա տարիների պետական բյուջեներում լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում փոփոխությունների չի հանգեցնում:

**ՏԵՂԵԿԱՆՔ**

**§Պետական սահմանի մասին¦ Հայաստանի Հանրապետության օրենքում լրացում կատարելու մասին¦ ՀՀ օրենքի նախագիծը հրապարակային քննարկման ներկայացնելու վերաբերյալ**

Օրենքի նախագիծը տեղադրվել է իրավական ակտերի նախագծերի հանրային քննարկման համար նախատեսված միասնական կայքում: